**Ef. 6:10-20**

**“Jy moet weerstand bied en paraat op jou pos bly teen die aanvalle van die bose.”**

*Andries Burger, GK Pinetown, 3 Februariee 2019*

Kinders **OPNEEM**

Dit is wonderlik om te weet wat God alles gedoen het vir sondige, verlore mense.

Paulus beskryf dit in die eerste drie hoofstukke van sy brief aan die gemeente van Efese, en aan al die gelowiges in gemeentes deur die eeue – ook aan ons en elkeen wat God in Christus nuutgemaak het.

Uit genade en sonder verdienste uitgekies en van sonde verlos deur die bloed van Christus;

deur sy groot liefde opgewek uit ons sonde dood en saam met Jesus lewendig gemaak en saam Hom vir ons ook ŉ plek in die hemel gegee;

nie meer vêr van God en vreemd van mekaar nie, maar deur Christus versoen is gelowiges uit alle volke, tale en rasse nou een volk onder heerskappy van een Hoof, Jesus Christus;

nie meer bywoners nie, maar lede van die huisgesin van God;

met Christus wat in ons harte woon sodat ons in die liefde gewortel en gegrondves is.

In die tweede deel van die brief, hoofstukke 4-6, leer die Heilige Gees ons deur hierdie gestuurde boodskapper, hierdie apostel van Jesus Christus, wat die gevolge in ons lewens moet en sal wees nou dat ons kinders in God se huisgesin is.

Hy sê dat ons moet lewe soos wat dit pas by God se mense:

nederig, vriendelik, geduldig en lief vir mekaar;

ons moet die eenheid tussen ons bewaar wat die Gees tussen ons smee;

ons laat opbou deur die gawes wat God in die gemeente gee en ons gawes gebruik om die gemeente te dien;

ons moet nie meer soos die ou sondige mens lewe nie, maar soos nuwe mense in God se lig;

ons moet nie onverstandig wees nie maar elke geleentheid gebruik om meer van die Here te leer;

ons moet ons laat vervul met die Heilige Gees en lewe soos wat Hy wil in blye, hartlike lofsange, in dankbaarheid en onderdanig aan mekaar;

ons moet ons onderdanigheid aan mekaar uitleef in ons huwelike, ons gesinne en by die werkplek waar ons eintlik vir die Here werk.

En dan kom Paulus by ŉ laaste boodskap voordat hy die brief afsluit.

As jy is wat God jou gemaak het in Christus, en as jy lewe soos dit pas by iemand in God se huisgesin – dan gaan jy teenstand kry.

Nie net van mense om jou nie, hoe erg dit ook al kan wees;

jy word geteiken deur die duiwel self en al sy bose demoniese magte.

En op jou eie gaan jy in die stof byt...

**<< Lees Ef. 6:10-20 >>**

Ek wil by drie dele in die teks stilstaan: Ons stoeigeveg met die duiwel, God se wapenrusting en die noodsaaklikheid van gebed.

Ons lees baie plekke in die Bybel dat mense voor ŉ keuse gestel word –

Josua vra vir die leiers van sy tyd dat hulle moet kies wie hulle wil dien – die afgode van Kanaän of die Here. (Jos. 24:15)

Petrus en Johannes vra vir die Joodse Raad wat hulle wil stilmaak om nie verder oor Jesus te praat nie, dat hulle moet besluit of hulle vir mense moet luister of vir God. (Hand. 4:19)

En vandag, nou, staan jy ook voor ŉ keuse:

gaan jy mense glo wat beweer dat die duiwel en bose geeste nie regtig bestaan nie?

Of aanvaar jy God se Woord as die waarheid dat hulle nie net bestaan nie, maar dat hulle vir jou, soos elke ander gelowige, in hulle teiken het om jou tot ŉ val te bring?

Petrus waarsku ook in 1 Pet. 5:8, *“Wees nugter! Wees waaksaam! Julle vyand, die duiwel, loop rond soos ŉ brullende leeu, op soek na iemand om te verslind. Bly standvastig en staan hom tee.”*

Daar is baie te sê oor wat Paulus alles bekend maak van die duiwel en sy trawante in v. 12,

“*listige aanslae van die duiwel, ... teen elke mag en gesag, ... elke gees wat heers oor hierdie sondige wêreld, ... elke bose gees in die lug.”*

Daar kan sekerlik voordeel wees om dieper te delf soos baie doen, maar ons kan Paulus se boodskap goed verstaan met ŉ eenvoudige verduideliking.

In sy basiese vertaling vir die grondslag van die nuwe isiZulu Bybel het Prof Koos van Rooy v.12 so vertaal: *“we are not struggling against mere human enemies, we are fighting the leaders and the officers of the demons, the rulers of these days of darkness, the evil spirits in the air.”*

Die punt is nie net dat daar ŉ duiwel en demone of bose geeste is nie, maar dat hulle die kinders van God aanval met listige planne om ons tot ŉ val te bring.

Maar ons is so beperk in ons krag en vasgevang in hierdie tasbare, sigbare wêreld

dat ons het nie ŉ katse kans het as ons in ons eie krag wil weerstand bied nie. Dis soos om met ŉ mes na ŉ skietgeveg toe te gaan...

*“10Soek julle krag in die Here en sy groot mag”* sê Paulus.

*“11Trek die volle wapenrusting aan wat God julle gee...”*

Hy sê nie dat ons krag *by* die Here moet soek asof ons net so nou en dan daarvoor kan gaan aanklop nie.

Om jou krag *in* die Here te soek, soos hy sê, beteken dat jy gereeld en aanhoudend *in* Hom lewe, in sy teenwoordigheid, in ŉ persoonlike verhouding met Hom – soos dit pas by kinders van God se huisgesin.

Dán, en nét dan, kan ons op ons pos bly (v.11), net dan sal ons die stryd tot die einde kan voer en nog op ons pos bly staan (v.13)

Hierdie teks leer nie dat ons die wapenrusting moet aantrek en dan met die duiwel en sy trawante moet gaan moeilikheid soek nie.

Die fokus van die teks is dat ons op ons pos moet bly, dat ons weerstand sal bied.

Dat ons sal fokus om elke dag te lewe soos dit pas by God se kinders, dat ons ons roeping sal uitleef om sy getuies te wees hier en daar waar ons lewe en werk.

En terwyl jy dit doen – dat jy rekening sal hou met die bose se aanvalle en daarom God se volle wapenrusting sal dra sodat jy in die Here se groot mag weerstand sal kan bied en staande sal bly daar waar Hy jou geroep het in die lewe.

Nou wat is hierdie volle wapenrusting van God?

Paulus kon bloot verwys het na die wapenrusting as waarheid, geregtigheid, die evangelie van vrede, verlossing, geloof en die Woord van God.

Hy gebruik egter ŉ baie bekende beeld van sy tyd om dit uit te beeld, ŉ beeld wat sal help om te verstaan wat hy bedoel en wat sal help om dit te onthou.

Veral omdat dit nog gaan oor aanvalle van die bose, is die wapenrusting van ŉ Romeinse soldaat die ideale beeld.

Die moontlike simboliese betekenis van elke deel van die wapenrusting word alleen beperk deur jou verbeeldingsvermoë.

Daar is letterlik boeke en boeke oor geskryf. (In die 1600’s het ene William Gurnell blykbaar ŉ boek van 1200 bladsye oor hierdie gedeelte geskryf!)

Maar ons moet oppas om nie die beeld te oorvra nie, dit is wanneer jy meer betekenis insit as wat Paulus bedoel het ons daaruit moet haal.

Dit is byvoorbeeld baie populêr om geweldig tyd en kreatiwiteit te gebruik oor wat elke deel van die soldaat se wapenrusting behels, wat dit beskerm en dit dan te koppel aan wat dit sou beteken in geloofstaal.

Calvyn waarsku ook daarteen en sy opmerking is dat die algemene verwysing na ŉ militêre beeld al is wat nodig is en dat dit ŉ mors van tyd is om buitengewone aandag te gee oor wat elkeen van die simbool sou kon beteken.

Die volle wapenrusting van ŉ romeinse soldaat was eerstens sy gordel, waarmee hy al die los kledingstukke moes vasmaak sodat dit nie sy beweging belemmer nie.

Dan die borsharnas wat die soldaat se belangrikste organe soos sy hart en longe beskerm.

Verder sy sandale sodat hy oor ruwe terrein kon loop sonder gevaar van dorings en skerp voorwerpe.

Natuurlik was ŉ helm belangrik want naas sy bolyf is die kop en nek een van die belangrikste teikens.

By sy kleredrag kom nou die skild, wat groot genoeg was sodat hy sy hele lyf daaragter kon skuil teen die vyand se pyle.

Laastens die swaard wat hy gebruik om die houe van die vyand af te skerm, en waarmee hy die vyand kan bykom.

Deur God se wapenrusting met dié van ŉ romeinse soldaat te vergelyk, sê Paulus dat ons ons soos ŉ soldaat moet gedra in ons stryd teen die duiwel en die bose geeste in die lug.

ŉ Soldaat sou nie waag om sonder enige van sy wapenrusting in ŉ geveg te kom nie.

Netso moet ons ook die volle wapenrusting aantrek,

lê slap met net een deel en die vyand gaan dit uitbuit.

Om staande te kan bly teen die duiwelse aanslae moet ons waarheid hê.

Dit is natuurlik die waarheid soos die Here dit gee in sy Woord, maar dit is ook dat waarheid ons karakter moet wees –

integriteit, geen valsheid en storietjies nie, opregtheid.

Daarby kom geregtigheid, of vryspraak.

Dit is nie net om te weet dat jy vrygespreek is van sondeskuld nie,

maar om so te lewe in God se lig, om die geregtigheid die “reg wees by God” prakties uit te leef in jou oorwinning oor die sonde,

om onberispelik te lewe soos wat dit pas by ŉ kind van God.

Die evangelie, of blye boodskap van vrede is ook deel van die wapenrusting.

Die vertaling uit die Grieks is hier nie so maklik nie. Letterlik staan daar dat ons die “voorbereiding” van die evangelie van vrede as skoene moet aanhê.

Die Afrikaanse vertalings kies almal dat dit inhou ŉ bereidheid (voorbereiding) om die evangelie uit te dra, en dit is reg. Maar die Engelse vertalings gee ŉ ander benadering – *“the readiness given by the gospel of peace”*. (Dis hoe Calvyn dit ook verkies.)

Die blye boodskap van vrede met God berei ons voor, maak ons gereed om te kan staande bly, dat ons weet dis genade en nie verdienste nie, ons is bevry daarvan dat ons God se guns moet probeer wen.

Nou kom geloof as beskerming,

al sou hierdie geloof die inhoud kon inhou van wat ons glo, is die fokus meer op geloof as vertrou op God, dat ons sy beloftes kan vertrou, dat Hy sy Woord sal hou – soos bv. dat niemand ons uit sy hande sal kan ruk nie.

Dan verlossing,

die sekerheid dat ons verlos is, dat ons nie meer slawe van sonde is of weer kan wees nie, dat ons vrygekoop is en daarom nou vry is van die wet en die dood van sonde.

Laastens die Woord van God wat ons nie net vir verdediging gebruik nie, maar ook om terug te veg.

Gaan lees gerus weer in Luk. 4 hoe Jesus die Woord van God soos ŉ swaard gebruik toe die duiwel hom probeer versoek het.

Wat beteken dit prakties?

Dit beteken dat ons in ons alledaagse lewe as God se kinders met die duiwel te doen het wat ons met slinkse planne, of pyle, aanval om ons geloof skade aan te rig en te vernietig as hy kon.

Wanneer jy al so lank en soveel keer vir uitkoms gevra het;

en die swaarkry, die siekte, die bekommernis, die eensaamheid, die hartseer hou maar net aan –

dan skiet die duiwel pyl soos dat God nie omgee nie, dat Hy in elk geval doen net wat Hy wil, of dat jy nie genoeg glo om verhoor te word nie, of selfs dat God nie regtig bestaan nie.

Dis net die wapenrusting van waarheid, geloof, verlossing en die Woord van God wat jou staande hou.

Wanneer jy sukkel om versoeking te weerstaan en moet erken dat jy weer gestruikel en gesondig het –

dan skiet die duiwel pyle soos dat jy nie verlos is nie, dat jy God se toorn en verwerping gaan ontvang.

Dis net die wapenrusting van waarheid, geregtigheid, verlossing en die Woord van God wat jou op jou pos sal hou.

Watter pyle skiet die duiwel op jou af –

dat jy nie goed genoeg is nie, dat jy nie eintlik op God kan vertrou nie, dat jy jou eie baas is en kan doen net wat jy wil, dat die nie so erg is om maar te doen wat almal doen nie?

Wat is dit wat die duiwel wil gebruik om jou as’t ware uit God se huis uit te wil lok?

Is dit sy beloftes van geluk as jy net eers genoeg geld het, is dit teleurstelling in mense en kerke waarmee hy jou verhouding met God wil kelder?

ŉ Jong seun sterf in ŉ motorongeluk, en deur die dwaalleer van “goedbedoelde” mense word sy ouers in vertwyfeling gebring deur die duiwel se pyl dat die “engel van die dood” ingegryp het omdat hulle nie dit of dat gedoen het nie.

ŉ Jong dogter lê op sterwe en haar ma is ontsteld omdat sy gesê het dat die Here haar dogter dalk wil wegneem, en nou het sy nie lewe nie maar dood gespreek...

Waarheid? Vryspraak? Geloof? Vrede? Verlossing? God se Woord?

My broer en suster – ons kan net staande bly met die volle wapenrusting van God -

waarheid,

geregtigheid/vryspraak,

die effek van die blye evangelie van vrede,

vertroue op God,

verlossing en die Woord van God.

Maar nie in eie krag nie, *“Soek jou krag in die Here en in sy groot mag.”* Nie by Hom nie, maar in Hom – en hoe is ons in Hom – deur **Jesus Christus**.

Hy is God se volle wapenrusting wat ons moet aanhê!

Jesus Christus is ons waarheid – Joh. 14:6, *“6Jesus het vir hom gesê: “Ek is die weg en die waarheid en die lewe.”*

Jesus Christus is ons geregtigheid – 1 Kor. 1:30*, “30Maar deur Hom is julle in Christus Jesus, wat vir ons geword het wysheid uit God en geregtigheid en heiligmaking en verlossing.”*

Jesus Christus is die evangelie – Mark. 1:1, *“1**Die begin van die evangelie van Jesus Christus, die Seun van God.”*

Jesus Christus is die fokus van geloof – Gal 2:20*, “20 Die lewe wat ek nou nog hier lewe, leef ek in die geloof in die Seun van God wat sy liefde vir my bewys het deur sy lewe vir my af te lê.* En Heb. 10:23, *“23Laat ons styf vashou aan die hoop wat ons bely, want God is getrou: Hy doen wat Hy beloof het.”*

Jesus Christus is die bron van verlossing – Hand. 4:12, *“Hý (Jesus Christus) bring die verlossing en niemand anders nie.”*

En die Woord van God? Jesus Christus – 1 Joh. 1:1, *” 1Van die begin af was Hy daar. Ons het Hom self gehoor; ons het Hom met ons eie oë gesien; ja, ons het Hom gesien en met ons hande aan Hom geraak. Hy is die Woord, die Lewe.”*

Trek Jesus Christus aan – in Hom vind jy die volle wapenrusting van God.

Ons kom elkeen by tye en soms dalk gereeld in ŉ persoonlike stoeigeveg, ŉ worstelstryd met die duiwel en dan kan ons nie staande bly sonder God se volle wapenrusting nie.

Trek dit elke dag aan –

Soek en gebruik elke geleentheid om die wapenrusting beter te leer ken, sodat dit sterk en gereed sal wees wanneer jy dit nodig het; sodat jy geoefen sal wees om dit te gebruik.

Jy kan nie wag tot jy dit nodig het en dan daarna vra en soek nie.

As jy kinders in die huis het, leer hulle en wys hulle waar om die wapenrusting te leer ken – die Bybel, maar ook waar die Bybel oopgemaak en uitgelê word in Bybelstudie en prediking.

Hoe trek jy dit aan vra jy?

Biddend. (v. 18: OAV)

met álle gebed en smeking by élke geleentheid bid in die Gees ...

waak met álle volharding en smeking vir ál die gelowiges

In gebed, in gesprek met God trek jy sy wapenrusting aan – sonder gebed loop dit sukkel-sukkel reguit op pad na mislukking toe.

Met volharding (my pa het gesê ”áánhou en áánhou”) –

nie net vir jouself nie, maar vir ál die gelowiges”.

Doen ons dit, doen jy dit – of stoei ons meer met die lewe en die duiwel as wat ons met God praat in gebed en smeking?

Bid vir elke gelowige dat ons elkeen die volle wapenrusting sa aantrek, en staande sal bly in die Here se krag. Tot sy verheerliking...

Daar is mooi getuienis wat ek in die gemeenskap hoor van ons gemeente, eintlik getuienis wat ek hoor van die geloofsvrugte van mense in ons gemeente.

Ons moet God daarvoor dankbaar wees.

Maar soos wat jou lewe al meer ŉ getuienis word van Christus wat in jou leef, en soos ons as gemeente al meer doen wat God vra -

so sal die duiwel se fokus al meer op jou en op ons as gemeente kom.

Gaan jy staande bly?

Gaan ons as gemeente kan?

Net as ons biddend die volle wapenrusting van God aantrek...

Ek wonder nogal, wat sal al die gevolge wees as ons dit doen.

Wat gaan die gevolg wees as élkeen van ons, vir élkeen van ons voorbidding doen by élke geleentheid – ag, self net een keer per week?

Ons kan dit doen – kyk, die name is almal agter in die kalender...

*“Soek julle krag in die Here en in sy groot mag. Trek die volle wapenrusting aan wat God julle gee, sodat julle op julle pos kan bly ondanks die listige aanslae van die duiwel.”*

Amen